**Aika Keskiviikko 18.10.2023 klo 18**

**Paikka Seurakuntasali, Järvikyläntie 3, Vaala**

**Läsnä** Kuukasjärvi Jussi Kirkkovaltuuston puheenjohtaja

Hallamaa Eila varapuheenjohtaja

Halonen Iida jäsen

Halonen Matti jäsen

Huovinen Pirkko jäsen

Häikiö Ritva jäsen

Kemppainen Sisko jäsen

Keränen Meeri jäsen

Kämäräinen Markku jäsen

Kämäräinen Teuvo jäsen   
 Lämsä Pekkajäsen

Mehtälä Jouni jäsen

Moilanen Helmi jäsen

Schroderus Janne jäsen

Tegelberg Jouko jäsen

**Muut osallistujat** Väänänen Rainer vt. kirkkoherra

Meriläinen Marjut talouspäällikkö, pöytäkirjanpitäjä

Kesälahti Aune kirkkovaltuuston varajäsen

**Poissa** Kämäräinen Teuvo

Schroderus Janne

**§ 29 Kokouksen avaus**

KJ:n 8. luvun 5 §:n 1 momentin mukaan kirkkovaltuuston kutsuu koolle puheenjohtaja ja hänen estyneenä olleessaan varapuheenjohtaja.

Puheenjohtaja avasi kokouksen klo 18. Laulettiin virsi 394: 1-3 ja vt. kirkkoherra piti hartauden.

**§ 30 Kokouksen laillisuuden ja päätösvaltaisuuden toteaminen**

**Selvitys** Kokouskutsu on lähetetty kirkkovaltuuston jäsenille sähköpostilla 10.10.2023.

Kokous on kutsuttava koolle KJ:n 8. luvun 5 §:n 1. momentin mukaisesti. KJ:n 8.luvun 5 §:n 2. momentin mukaan kutsu asialuetteloineen on lähetettävä kirkkovaltuuston ja kirkkoneuvoston jäsenille viimeistään viikkoa ennen kokousta sekä pidettävä seurakunnan ilmoitustaululla viikon ajan ennen kokousta. KL:n 7. luvun 4 §:n 1. momentin mukaan kirkkovaltuusto on päätösvaltainen kun enemmän kuin puolet jäsenistä on saapuvilla.

Kokouskutsu ja asialuettelo ovat olleet seurakunnan ilmoitustaululla 10.10.2023-18.10.2023 välisen ajan.

**Esitys** Kokous todetaan lailliseksi ja päätösvaltaiseksi.

**Päätös** Kokous todettiin lailliseksi ja päätösvaltaiseksi.

**§ 31 Pöytäkirjan tarkastajien ja ääntenlaskijoiden valinta**

**Selvitys** Pöytäkirja on tarkastettu vuoroperiaatteella.

**Esitys** Pöytäkirjan tarkastusvuorossa ovat Sisko Kemppainen ja Meeri Keränen.

**Päätös** Pöytäkirjan tarkastajiksi ja ääntenlaskijoiksi valittiin Sisko Kemppainen ja

Meeri Keränen.

**§ 32 Pöytäkirjan nähtävillä olosta päättäminen**

**Esitys** Kirkkovaltuusto päättänee, että pöytäkirja muutoksenhakuohjeineen pidetään yleisesti nähtävänä kirkkoherranvirastossa 19.10.-19.11.2023 viraston aukioloaikana maanantaina klo 9-17 ja keskiviikkona klo 9-13.

Ilmoitus pöytäkirjan nähtävillä olosta laitetaan kirkkoherranviraston ilmoitustaululle 19.10. – 19.11.2023 väliseksi ajaksi.

Ilmoitus pöytäkirjan nähtävillä olosta on KL:n 25 luvun 3 §:n mukaan pantava vähintään kolmenkymmenen (30) päivän ajaksi seurakunnan ilmoitustaululle. Pöytäkirja tai päätös on pidettävä yleisesti nähtävänä vähintään oikaisuvaatimuksen tai valituksen tekemiselle varatun ajan.

**Päätös** Esityksen mukainen.

**§ 33 Kokouksen työjärjestyksen hyväksyminen**

**Esitys** Työjärjestykseksi hyväksytään kokouksen esityslista.

**Päätös** Hyväksyttiin esityslista työjärjestykseksi.

**§ 34 Muhos – Utajärvi – Vaala seurakuntajaon muutos/aloite Oulun hiippakunnan tuomiokapitulille**

**Selvitys** Vaalan seurakunnan kirkkoherran viran tultua avoimeksi on Oulun hiippakunnan tuomiokapituli 7.12.2022 pyytänyt seurakuntaa arvioimaan tulevaisuuttaan erityisesti talouden ja jäsenkehityksen näkökulmasta. Sittemmin myös Utajärven kirkkoherra on hakeutunut toisiin tehtäviin. Utajärven piispantarkastuksen loppulausunnossa 26.3.2023 kiinnitettiin erityistä huomiota siihen, että pienessä työyhteisössä ei ole särkymävaraa. Lisäksi ammattitaitoisten ja osaavien työntekijöiden löytäminen avoinna oleviin tehtäviin on haastavaa. Piispantarkastuksessa todettiin lisäksi, että Utajärven seurakunnan talous on kohtuullisessa kunnossa, mutta lähitulevaisuudessa uusien taloudellisten säästöjen aikaansaaminen ei ole enää merkittävässä määrin mahdollista ilman, että sillä on vaikutusta seurakunnan toimintaan ja seurakuntalaisten palveluihin. Jäsenmäärältään samankokoisessa Vaalan seurakunnassa tulevaisuuden haasteet ovat samantapaisia. Kuluneiden vuosien aikana myös etsitty keinoja talouden tasapainottamiseksi. Tällöin on jouduttu jo etsimään säästöjä myös seurakunnan perustoiminnoista, esim. rippikouluista.

Koska on nähtävissä, että vain kahden pienen seurakunnan yhteistyö ei tuottaisi sellaista taloudellista tai toiminnallista hyötyä, joka turvaisi seurakuntatyön tulevaisuuden Vaalassa ja Utajärvellä, Oulun hiippakunnan tuomiokapituli kutsui Utajärven ja Vaalan lisäksi myös Muhoksen seurakunnan kirkkoherran, talouspäällikön sekä luottamushenkilöt keskustelemaan seurakuntien yhteistyömahdollisuuksista. Keskustelutilaisuus pidettiin Muhoksen seurakuntatalossa 16.2.2023 lakimiesasessori Mari Aallon johdolla. Tuomiokapituli oli pyytänyt keskustelutilaisuuteen monia seurakuntarakenneselvityksiä laatinutta Haapajärven kirkkoherraa Kari Tiirolaa kokoamaan esityksen kolmen seurakunnan jäsen- ja taloustilastoista sekä arvion tulevaisuudennäkymistä. Esitys on liitteenä.

Selvityksestä kävi ilmi, että kaikkien kolmen seurakunnan jäsenmäärä on vähenevä. Tilasto-olettaman mukaan sekä Utajärven että Vaalan seurakunnan jäsenmäärä laskee alle 2 000:n jo vuonna 2025. Lisäksi molempien seurakuntien ikärakenne poikkeaa selvästi Muhoksen seurakunnan ikärakenteesta. Vaalassa yli 60-vuotiaiden ikäryhmään kuuluu jo puolet seurakunnan väestöstä. Utajärvelläkin yli 60-vuotiaita on yli 40 % seurakunnan jäsenmäärästä. Jo lähimmän vuosikymmenen aikana tämä kiihdyttää ennestään jäsenmäärän vähenemistä.

Kirkkohallitus on julkaissut yleiskirjeessään 28/2021 kriisiytyvän seurakunnan mittarit, joiden perusteella voidaan arvioida seurakunnan tilannetta ja kykyä selviytyä tulevaisuudesta. Yleiskirjeen liitteenä ollut asiakirja löytyy osoitteesta [Yleiskirjeet 2021 - evl.fi](https://evl.fi/plus/paatoksenteko/kirkkohallitus/kirkkohallituksen-yleiskirjeet/yleiskirjeet-2021). Vaalan seurakunnan osalta täyttyy kaksi kriisiytyvän seurakuntatalouden tunnusmerkkiä. Edellisten tilikausien ylijäämä on pienentynyt siten, että ilman voimakkaita taloudellisia toimenpiteitä luku muuttuu alijäämäiseksi viimeistään kahden vuoden kuluttua. Lisäksi seurakunnan maksuvalmius on heikentynyt kolmena peräkkäisenä vuonna. Vuoden 2022 tilinpäätöksessä maksuvalmius oli 56 päivää, kun tavoitetaso on 90 päivää. Seurakunnan tilikauden tulos ilman kertaluontoisia eriä oli säästötoimenpiteistä huolimatta vain 1 033 €. Utajärven seurakunnan talous on piispantarkastuksessa todetun mukaisesti kohtalaisessa kunnossa, mutta tulevaisuus ”on sumuisempi”, kuten piispantarkastuksen loppulausuntoon on kirjattu.

Muhoksen seurakunnan talous on tällä hetkellä vahva, sillä selvityksessä tarkastellun ajanjakson 2017-2022 aikana seurakunta on tehnyt positiivisen tilinpäätöksen jokaisena tilikautena. Edellisten tilikausien ylijäämää on kertynyt n. 2,2 miljoonaa euroa. Muhoksen seurakunnalla ei pelkästään omista taloudellisista lähtökohdistaan tarkasteltuna ole tarvetta seurakuntarakenneselvitykseen. Seurakunnan on kuitenkin omankin etunsa vuoksi syytä tarkastella tilannetta pidemmällä perspektiivillä. Pienten naapuriseurakuntien, varsinkin Vaalan toimintaedellytykset heikkenevät nopeasti. Sen vuoksi on syytä tehdä pitkällekin meneviä seurakuntarakenteita koskevia päätöksiä, kun niiden sisältöön ja laatuun voidaan vielä vaikuttaa eikä kummankaan pienen seurakunnan talous ole vielä täysin kriisissä.

Muhoksen, Utajärven ja Vaalan seurakuntien kirkkoherrat, talouspäälliköt sekä luottamushenkilöpuheenjohtajat kokoontuivat piispan kutsumina yhteiseen neuvonpitoon Oulun Piispantaloon 24.8.2023. Neuvottelussa lainoppinut asessori Mari Aalto kertoi seurakuntarakenteeseen liittyvistä kirkkolain määräyksistä ja kirkkoherra Kari Tiirola kertasi seurakuntien taloustilastoja. Neuvottelussa seurakuntien edustajat totesivat, että nyt on sopiva hetki aloittaa neuvottelut seurakuntajaon muutoksesta, koska Vaalan kirkkoherran virka on vakinaisesti täyttämättä ja Utajärven kirkkoherra on siirtymässä toisiin tehtäviin. Seurakuntien kirkkoherrat ja talouspäälliköt kokoontuivat neuvotteluun Vaalaan 29.8. Tällöin sovittiin yhteisestä aikataulusta, jolla asiaa viedään eteenpäin.

Mikäli seurakunta päättää tehdä aloitteen seurakuntajaon muutoksesta, se voi pyytää tuomiokapitulia nimeämään ulkopuolisen selvittäjän, joka tekee esityksen muutoksesta ja tulevasta seurakuntarakenteesta. 1.7.2023 voimaan astuneessa uudessa kirkkolaissa seurakuntajaon muutoksella tarkoitetaan:

*Seurakuntajaon muuttamisella tarkoitetaan, että:*

*1) seurakunta lakkaa sen liittyessä toiseen seurakuntaan;*

*2) seurakunnat lakkaavat niiden yhdistyessä uudeksi seurakunnaksi;*

*3) seurakunnan alue jaetaan kahden tai useamman seurakunnan kesken siten, että jaettava seurakunta lakkaa;*

*4) osa seurakunnan alueesta siirretään toiseen seurakuntaan;*

*5) perustetaan uusi seurakunta; tai*

*6) seurakunta lakkautetaan.*

*Seurakuntajaon muuttamisesta päättää kirkkohallitus.*

*(KL 2:11)*

Aloitteen seurakuntajaon muutoksesta voi tehdä piispa, tuomiokapituli tai kirkkovaltuusto.

*Aloitteen seurakuntajaon muuttamiseksi voi tehdä seurakunnan kirkkovaltuusto tai seurakuntaneuvosto sekä tuomiokapituli tai piispa.*

*(KL 2:14)*

**Esitys** Kirkkoneuvosto esittää kirkkovaltuustolle, että

1. kirkkovaltuusto tekee Oulun hiippakunnan tuomiokapitulille KL 2:14 mukaisen aloitteen seurakuntarakenteen muutoksesta Muhoksen, Utajärven ja Vaalan seurakuntien alueella
2. pyytää seurakuntarakenteen muutosta varten Oulun hiippakunnan tuomiokapitulia nimeämään ulkopuolisen selvittäjän
3. perustelee aloitetta seuraavasti
4. Seurakuntajaon muutoksella voidaan muodostaa Muhoksen, Utajärven ja Vaalan seurakuntien alueelle toiminnallisesti ja taloudellisesti vahva seurakunta, joka voi palvella paremmin kaikkia alueen seurakuntalaisia.
5. Utajärven ja Vaalan työyhteisöt ovat pieniä. Työntekijöiden vähäinen määrä vaikeuttaa seurakuntatyön järjestämistä. Sirpaleinen työnkuva puolestaan voi vaikeuttaa työntekijöiden jaksamista työssään. Lisäksi pienten seurakuntien on usein vaikea löytää uusia työntekijöitä. Erityisesti yksipappisiin seurakuntiin on Oulun hiippakunnassa jo nyt vaikea löytää viranhakijoita kirkkoherran virkaan.
6. Kaikkien kolmen seurakunnan jäsenmäärä pienenee. Utajärven ja Vaalan seurakuntien jäsenten ikärakenne jouduttaa jäsenkatoa entisestään lähitulevaisuudessa.
7. Utajärven ja Vaalan seurakuntien on vaikea löytää uusia säästökohteita, jotta talous pysyisi tasapainossa. Vaalan seurakunta täyttää jo nyt kaksi kriisiytyvän seurakuntatalouden tunnusmerkkiä.
8. Päätöksille on hyvä aika nyt, kun sekä Utajärven että Vaalan kirkkoherrojen virat ovat muutoksessa.

**Kn 27.9.2023 § 53**

**Päätös** Esityksen mukainen.

--------------

Aloitteeseen liittyvät kuulemiset on järjestetty

* 5.10.2023 seurakunnan työntekijöille, samana päivänä kaikissa seurakunnissa
* 10.10.2023 klo 18 seurakuntalaisten kuuleminen, samaan aikaan kaikissa seurakunnissa

**KV**

**Päätös** Pohjaehdotus on Kirkkoneuvoston päätös (27.9.2023 § 53) ja kannatettu Matti Halosen tekemä vastaehdotus on: ei tehdä aloitetta seurakuntajaon muutoksesta.

Äänestys tapahtui kättä nostamalla.

Äänestyksen tulos: Kirkkovaltuuston päätökseksi tuli pohjaehdotus eli Vaalan seurakunta tekee aloitteen seurakuntajaon muutoksesta Oulun hiippakunnan tuomiokapitulille. (Liite 1)

**§ 35 Vaalan seurakunnan kirkollisveroprosentti vuodelle 2024**

**Selvitys** Verotusmenettelystä annetun lain mukaan seurakunnan tulee ilmoittaa tuloveroprosentin suuruus Verohallinnolle viimeistään verovuotta edeltävän vuoden marraskuun 18. päivänä.

Kuluttajahintaindeksin mukainen inflaatiotaso on ollut 5,6 % elokuussa 2023.

Tavaroiden ja palveluiden hankkiminen sekä kiinteistöjen ylläpidon kustannukset ovat kohonneet.

Työ- ja virkaehtosopimusten mukaiset palkankorotukset ovat tänä vuonna 4,5 % ja vuonna 2024 palkkoja korotetaan vähintään 2,5 %.

Seurakunnan jäsenmäärä tulee laskemaan alle 2000 jäsenen jo tämän vuoden aikana, mikä myös heikentää kirkollisverotuloja.

Vuodelle 2023 kirkkovaltuuston vahvistama kirkollisveroprosentti on 1,85.

**Esitys** Kirkkoneuvosto (Kn 27.9.2023 § 55) esittää kirkkovaltuustolle vuoden 2024 kirkollisveroprosentin säilyttämistä nykyisellään 1,85 %.

**Päätös** Esityksen mukainen.

**§ 36 Muut asiat**

Muita asioita ei ollut.

**§ 37 Ilmoitusasiat**

* Varpu-myrskyn aiheuttamat vahingot on korjattu Vaalan hautausmaalla ja Säräisniemen kirkkotarhassa
* Vapaaehtoisten kiitoshetkike 29.11.2023 seurakuntasalissa klo 18
* Sovitaan seuraava kirkkovaltuuston kokouspäivä: ma 18.12.2023 klo 17

**§ 38 Valitusosoitus**

Kirkkolain mukainen valitusosoitus liitetään pöytäkirjaan

**§ 39** **Kokouksen päättäminen**

Puheenjohtaja päätti kokouksen klo 19.44. Laulettiin virsi 341.

Kokouksen puolesta

JUSSI KUUKASJÄRVI MARJUT MERILÄINEN

puheenjohtaja pöytäkirjanpitäjä

Olemme tarkastaneet pöytäkirjan ja todenneet sen kokouksen kulun ja siinä tehtyjen päätösten mukaiseksi.

Vaalassa 19.10.2023 Vaalassa 19.10.2023

SISKO KEMPPAINEN MEERI KERÄNEN

pöytäkirjantarkastaja pöytäkirjantarkastaja

# VALITUSOSOITUS

Vaalan seurakunta

**Kirkkovaltuusto**

18.10.2023 § 38

## MUUTOKSENHAKUKIELLOT

### **Valmistelua ja täytäntöönpanoa koskevat muutoksenhakukiellot**

Seuraavista päätöksistä ei kirkkolain (652/2023) 12 luvun 4 §:n mukaan saa tehdä kirkollisvalitusta eikä oikeudenkäynnistä hallintoasioissa annetun lain (808/2019) 2 luvun 6 §:n 2 momentin nojalla hallintovalitusta, koska päätös koskee vain valmistelua tai täytäntöönpanoa. Julkisista hankinnoista ja käyttöoikeussopimuksista annetun lain (1397/2016, hankintalaki) 146 §:n 2 momentin 1 kohdan mukaan hankintalain mukaista valitusta ei voi tehdä päätöksestä tai muusta ratkaisusta, joka koskee yksinomaan hankintamenettelyn valmistelua.

**Pöytäkirjan pykälät: 29, 30, 31, 32,33, 36, 37, 38, 39**

### **Erikseen säädetyt muutoksenhakukiellot**

1. Oikeudenkäynnistä hallintoasioissa annetun lain 2 luvun 6 §:n 2 momentin mukaan valittamalla ei saa hakea muutosta hallinnon sisäiseen määräykseen, joka koskee tehtävän tai muun toimenpiteen suorittamista.
2. Hankintaa koskevista päätöksistä ei kirkkolain 12 luvun 8 §:n 2 momentin nojalla saa tehdä kirkkolain mukaista oikaisuvaatimusta eikä kirkollisvalitusta, jos asia kuuluu markkinaoikeuden toimivaltaan. Asia kuuluu markkinaoikeuden toimivaltaan, jos hankinnan arvo ylittää hankintalain 25 §:n mukaisen kynnysarvon. Kansalliset kynnysarvot ilman arvonlisäveroa laskettuna ovat:

* 60 000 € (tavarat ja palvelut sekä suunnittelukilpailut);
* 150 000 € (rakennusurakat);
* 400 000 € (hankintalain liitteen E 1–4 kohdassa tarkoitetut sosiaali- ja terveyspalvelut);
* 300 000 € (hankintalain liitteen E 5–15 kohdassa tarkoitetut muut erityiset palvelut) ja
* 500 000 € (käyttöoikeussopimukset).

1. Muun lainsäädännön mukaan päätöksiin ei saa hakea muutosta valittamalla.

**Pöytäkirjan pykälät ja valituskieltojen perusteet:**

## HANKINTAOIKAISU

Hankintayksikön päätökseen tai muuhun hankintamenettelyssä tehtyyn ratkaisuun tyytymätön asianosainen voi tehdä hankintayksikölle kirjallisen hankintaoikaisun (hankintalaki 132–135 §). Hankintaoikaisu toimitetaan hankintayksikölle.

**Hankintayksikkö**:

Käyntiosoite:

Postiosoite:

Sähköposti:

Hankintaoikaisu on tehtävä **14 päivän kuluessa** siitä, kun asianosainen on saanut tiedon hankintayksikön päätöksestä tai muusta hankintamenettelyssä tehdystä ratkaisusta. Tiedoksiannon katsotaan tapahtuneen

seitsemäntenä päivänä kirjeen lähettämisestä, jollei sen näytetä tapahtuneen myöhemmin. Käytettäessä sähköistä tiedoksiantoa viestin katsotaan saapuneen vastaanottajalle sinä päivänä, jolloin sähköinen viesti

on vastaanottajan käytettävissä tämän vastaanottolaitteessa siten, että viestiä voidaan käsitellä. Tällaisena ajankohtana pidetään viestin lähettämispäivää, jollei asiassa esitetä luotettavaa selvitystä tietoliikenneyhteyksien toimimattomuudesta tai vastaavasta muusta seikasta, jonka johdosta sähköinen viesti on saapunut vastaanottajalle myöhemmin.

Hankintaoikaisun on oltava perillä oikaisuvaatimusajan viimeisenä päivänä ennen viraston aukioloajan päättymistä. Jos oikaisuvaatimusajan viimeinen päivä on pyhäpäivä, itsenäisyyspäivä, vapunpäivä, joulu- tai juhannusaatto tai arkilauantai, saa hankintaoikaisun tehdä ensimmäisenä arkipäivänä sen jälkeen. Hankintaoikaisun voi omalla vastuullaan lähettää postitse, lähetin välityksellä tai sähköisesti.

### **Hankintaoikaisun sisältö**

Hankintaoikaisusta on käytävä ilmi:

* oikaisua vaativan nimi sekä tarvittavat yhteystiedot asian hoitamiseksi
* tiedot hankintaoikaisun kohteena olevasta päätöksestä
* millaista oikaisua päätökseen vaaditaan
* millä perusteilla oikaisua päätökseen vaaditaan.

Hankintaoikaisuun on liitettävä asiakirjat, joihin vaatimuksen tekijä vetoaa, jolleivat ne jo ole hankintayksikön hallussa.

## VALITUSOSOITUS

### **Valitusviranomainen ja valitusaika**

#### Kirkollis- ja hallintovalitukset

Seuraaviin päätöksiin voidaan hakea muutosta kirjallisella valituksella.

**Valitusviranomainen ja yhteystiedot:**

**Oulun** **hallinto-oikeus**

Käyntiosoite: Isokatu 4, 3 krs, 90100 Oulu

Postiosoite: PL 189, 90101 Oulu

Sähköposti: [oulu.hao@oikeus.fi](mailto:oulu.hao@oikeus.fi)

Valituksen voi tehdä myös hallinto- ja erityistuomioistuinten asiointipalvelussa osoitteessa

<https://asiointi.oikeus.fi/hallintotuomioistuimet>

**Kirkollisvalitus, pöytäkirjan pykälät: 35**

**Hallintovalitus, pöytäkirjan pykälät:**

Valitusaika on **30 päivää** päätöksen tiedoksisaannista.

##### **Muutoksenhakuajan laskeminen**

Valitus- ja oikaisuvaatimusaika lasketaan päätöksen tiedoksisaannista, tiedoksisaantipäivää lukuun ottamatta. Asianosaisen katsotaan saaneen päätöksestä tiedon, jollei muuta näytetä, seitsemäntenä päivänä kirjeen lähettämisestä, saantitodistuksen osoittamana ajankohtana tai erilliseen

tiedoksisaantitodistukseen merkittynä aikana. Käytettäessä tavallista sähköistä tiedoksiantoa katsotaan asianosaisen saaneen tiedon päätöksestä kolmantena päivänä viestin lähettämisestä, jollei muuta näytetä. Seurakunnan jäsenen katsotaan saaneen päätöksestä tiedon seitsemäntenä päivänä siitä, kun pöytäkirja on julkaistu yleisessä tietoverkossa.  Jos muutoksenhakuajan viimeinen päivä on pyhäpäivä, itsenäisyyspäivä, vapunpäivä, joulu- tai juhannusaatto tai arkilauantai, saa valituksen tehdä ensimmäisenä arkipäivänä sen jälkeen.

#### Valitus markkinaoikeuteen

Valitus on tehtävä kirjallisesti **14 päivän kuluessa** siitä, kun ehdokas tai tarjoaja on saanuttiedon hankintaa koskevasta päätöksestä valitusosoituksineen.

Jos hankintayksikkö on tehnyt hankintapäätöksen jälkeen hankinta- tai käyttöoikeussopimuksen hankintalain 130 §:n 1 tai 3 kohdan nojalla noudattamatta odotusaikaa, valitus on tehtävä 30 päivän kuluessa siitä, kun tarjoaja on saanut tiedon päätöksestä valitusosoituksineen.

Valitus markkinaoikeudelle on tehtävä viimeistään kuuden kuukauden kuluessa hankintapäätöksen tekemisestä siinä tapauksessa, että ehdokas tai tarjoaja on saanut tiedon hankintapäätöksestä valitusosoituksineen ja hankintapäätös tai valitusosoitus on ollut olennaisesti puutteellinen.

Ehdokkaan tai tarjoajan katsotaan saaneen päätöksestä oheisasiakirjoineen tiedon seitsemäntenä päivänä kirjeen lähettämisestä, jollei sen näytetä tapahtuneen myöhemmin. Käytettäessä sähköistä tiedoksiantoa viestin katsotaan saapuneen vastaanottajalle sinä päivänä, jolloin sähköinen viesti on vastaanottajan käytettävissä tämän vastaanottolaitteessa siten, että viestiä voidaan käsitellä. Tällaisena ajankohtana pidetään viestin lähettämispäivää, jollei asiassa esitetä luotettavaa selvitystä tietoliikenneyhteyksien toimimattomuudesta tai vastaavasta muusta seikasta, jonka johdosta sähköinen viesti on saapunut vastaanottajalle myöhemmin.

Hankinta-asiaan muutosta hakevan on lisäksi kirjallisesti ilmoitettava hankintayksikölle asian saattamisesta markkinaoikeuden käsiteltäväksi. Ilmoitus on toimitettava hankintayksikön ilmoittamaan osoitteeseen viimeistään silloin, kun hankintaa koskeva valitus toimitetaan markkinaoikeuteen. Hankintayksikön yhteystiedot ovat edellä hankintaoikaisua koskevassa kohdassa.

Markkinaoikeuden käsiteltäväksi valituksella voidaan saattaa hankintalaissa tarkoitettu hankintayksikön päätös tai hankintayksikön muu hankintamenettelyssä tehty ratkaisu, jolla on vaikutusta ehdokkaan tai tarjoajan asemaan. Markkinaoikeuden käsiteltäväksi valituksella ei voida saattaa hankintayksikön sellaista päätöstä tai muuta ratkaisua, joka koskee 1) yksinomaan hankintamenettelyn valmistelua, 2) sitä, että hankintasopimusta ei jaeta osiin hankintalain 75 §:n nojalla tai 3) sitä, että hankintalain 93 §:ssä tarkoitetun kokonaistaloudellisen edullisuuden perusteena käytetään yksinomaan halvinta hintaa tai kustannuksia. Asia voidaan saattaa markkinaoikeuden käsiteltäväksi, jos hankinnan arvo ylittää hankintalain 25 §:n mukaisen kynnysarvon.

##### Markkinaoikeuden yhteystiedot

###### 

Valitus on toimitettava markkinaoikeudelle osoitettuna osoitteeseen:

Postiosoite: **Radanrakentajantie 5, 00520 HELSINKI**

Käyntiosoite: **Radanrakentajantie 5, 00520 Helsinki**

Puhelinvaihde: **029 56 43300**

Faksi: **029 56 43314**

Sähköpostiosoite: [**markkinaoikeus@oikeus.fi**](mailto:markkinaoikeus@oikeus.fi)

Valituksen voi tehdä myös hallinto- ja erityistuomioistuinten asiointipalvelussa osoitteessa

[https://asiointi.oikeus.fi/hallintotuomioistuimet](https://asiointi.oikeus.fi/hallintotuomioistuimet/#/)

## VALITUKSEN SISÄLTÖ JA LIITTEET SEKÄ VALITUKSEN TOIMITTAMINEN JA OIKEUDENKÄYNTIMAKSU

### **Valituksen sisältö**

Valituksessa on ilmoitettava:

* valittajan nimi ja yhteystiedot
* postiosoite ja mahdollinen muu osoite, johon oikeudenkäyntiin liittyvät asiakirjat voidaan lähettää
* sähköpostiosoite, jos valitusviranomaisen päätös voidaan antaa tiedoksi sähköisenä viestinä
* päätös, johon haetaan muutosta
* miltä kohdin päätökseen haetaan muutosta ja mitä muutoksia siihen vaaditaan tehtäväksi
* vaatimuksen perustelut
* mihin valitusoikeus perustuu, jos valituksen kohteena oleva päätös ei kohdistu valittajaan.

Jos valittajan puhevaltaa käyttää hänen laillinen edustajansa tai asiamiehensä, myös tämän yhteystiedot on ilmoitettava. Yhteystietojen muutoksesta on valituksen vireillä ollessa ilmoitettava viipymättä valitusviranomaiselle.

### **Valituksen liitteet**

Valitukseen on liitettävä:

* valituksen kohteena oleva päätös valitusosoituksineen
* selvitys siitä, milloin valittaja on saanut päätöksen tiedoksi, tai muu selvitys valitusajan alkamisen ajankohdasta
* asiakirjat, joihin valittaja vetoaa vaatimuksensa tueksi, jollei niitä ole jo aikaisemmin toimitettu viranomaiselle.

Asiamiehen on esitettävä valtakirja. Jollei valitusviranomainen toisin määrää, valtakirjaa ei kuitenkaan tarvitse esittää oikeudenkäynnistä hallintoasioissa annetun lain 32 §:ssä tarkoitetuissa tilanteissa.

### **Valitusasiakirjojen toimittaminen**

Valitusasiakirjat on toimitettava valitusajassa päätöksessä mainitulle valitusviranomaiselle. Omalla vastuulla valitusasiakirjat voi lähettää postitse, lähetin välityksellä tai sähköisesti. Postiin valitusasiakirjat on jätettävä niin ajoissa, että ne ehtivät perille valitusajan viimeisenä päivänä ennen viraston aukioloajan päättymistä. Jos vireillepanon viimeinen päivä on pyhäpäivä, itsenäisyyspäivä, vapunpäivä, joulu- tai juhannusaatto tai arkilauantai, saa asiakirjat toimittaa markkinaoikeudelle ensimmäisenä arkipäivänä sen jälkeen. Sähköinen viesti katsotaan saapuneeksi viranomaiselle silloin, kun se on viranomaisen käytettävissä vastaanottolaitteessa tai tietojärjestelmässä siten, että viestiä voidaan käsitellä.

### **Oikeudenkäyntimaksu**

[Tuomioistuinmaksulain](https://www.finlex.fi/fi/laki/ajantasa/2015/20151455?search%5Btype%5D=pika&search%5Bpika%5D=tuomioistuinmaksulaki) (1455/2015) 2 §:n nojalla muutoksenhakijalta peritään oikeudenkäyntimaksu, jollei lain 4, 5, 7, 8 tai 9 §:stä muuta johdu. Tuomioistuinmaksulain 2 §:ssä säädettyjen maksujen tarkistamisesta annetun oikeusministeriön asetuksen (1122/2021) 1 §:n mukaan oikeudenkäyntimaksu hallinto-oikeudessa on 270 € ja markkinaoikeudessa 2 120 €. Käsittelymaksu markkinaoikeudessa on kuitenkin 4 240 €, jos hankinnan arvo on vähintään 1 miljoona euroa ja 6 350 €, jos hankinnan arvo on vähintään 10 miljoonaa euroa. Ajantasainen tieto oikeudenkäyntimaksuista löytyy täältä: [Maksut - Tuomioistuinlaitos (oikeus.fi)](https://oikeus.fi/tuomioistuimet/fi/index/asiointijajulkisuus/maksut.html)

**Yksityiskohtainen valitusosoitus liitetään pöytäkirjanotteeseen.**